
"A puszta szélén" - Közfoglalkoztatásra épülő fejlesztési kezdeményezések és lehetőségek a Közép-Tiszavidéken, Egyek település példáján

A hazai centrum-periféria relációk egyik jellegzetes példája a Közép-tiszavidéki belső periféria, melynek a Balmazújvárosi kistérség egyik települése – Egyek nagyközség – is szerves részét képezi, a belső periféria sajátos jegyeit magában hordozva. A sajátosságok egyik fő jellegzetességének – a magas munkanélküliségi rátának – leküzdésére a település vezetése különböző, közmunkaprogram keretében eszközölt mintaprojekteket alkalmaz.
Ezek közül kitűnik a mezőgazdasági projekt, mely az önfenntartáson túl, a létrejövő termékfelesleg értékesítése révén igyekszik bekerülni a térség gazdasági folyamataiba. Hasonló eredményt érhet el a nagyközség a betonelemgyártó projekt kapcsán, melynek értékét mutatja, hogy már más települések is érdeklődésüket fejezték ki a program kapcsán. Továbbá, az önfenntartáshoz kapcsolódóan, a rezsicsökkentést igyekszik előmozdítani a település a biomassza projekt segítségével, melyben a mezőgazdasági projekt során termelődött növényi hulladékot hasznosítják, így egy sokrétű, egymásra épülő projektsorozatot alkotnak.
A település sajátosságainak, adottságainak, helyzeti és helyi energiáiból fakadó előnyeinek hasznosítása, továbbfejlesztése révén az általános intézkedéseken kívül nagy hangsúlyt kellene fektetni más hasonló helyzetben lévő településeken megvalósított modellek adaptációjára is. Kiemelendő a Tiszatarjánban véghezvitt modell, mely jó alternatívát jelenthet a település számára. Ugyanis a hasonló adottságokkal megáldott Tisza-parti települések – köztük Egyek – fejlődéséhez járulhat hozzá a partszakasz rendezésével, rehabilitációjával, melynek során megvalósulhat az invazív fajok kivágása, biomasszaként való hasznosulása. A projekt számos előnye közé sorolható a közmunkaprogram során való kiváló alkalmazhatóság, vagy például a rezsicsökkentés gyakorlatának további fejlesztése.
Összességében elmondható, hogy a nagyközség mintaprojektjeinek további bővítése, más települések bevált gyakorlatainak adaptálása, és azok fenntarthatóvá tétele újabb lépés lehet a sikerhez vezető hosszú úton, a lakosság életkörülményeinek emeléséhez, ezáltal a további társadalmi-gazdasági degradálódás lassításához, megállításához.



